กรมอนามัย เตือนช่วงมีพายุฝนตกหนักเสี่ยงถูกฟ้าผ่า แนะเลี่ยงอยู่ในบริเวณพื้นที่โล่งแจ้ง และควรงดใช้อุปกรณ์อิเล็กทรอนิกส์ที่เป็นสื่อเหนี่ยวนำไฟฟ้า
กรมอนามัย เตือนช่วงมีพายุฝนตกหนักเสี่ยงถูกฟ้าผ่า แนะเลี่ยงอยู่ในบริเวณพื้นที่โล่งแจ้ง และควรงดใช้อุปกรณ์อิเล็กทรอนิกส์ที่เป็นสื่อเหนี่ยวนำไฟฟ้า นพ.ดนัย  ธีวันดา รองอธิบดีกรมอนามัย เปิดเผยว่า จากข้อมูลกรมอุตุนิยมวิทยารายงานช่วงวันนี้ 14 พ.ค.63 ถึงวันที่ 18 พ.ค.นี้ เตือนบางพื้นที่ระวังอันตรายจากพายุฝนฟ้าคะนอง ลมกระโชกแรง ลูกเห็บตก รวมทั้งฟ้าผ่า ในส่วนของฟ้าผ่านั้นประชาชนสามารถป้องกันตนเองได้ โดยในขณะเกิดฝนฟ้าคะนองให้หลีกเลี่ยงการอยู่ในที่โล่ง เช่น ทุ่งนา สนามฟุตบอล สนามกอล์ฟ ถ้าเลี่ยงไม่ได้ต้องไม่อยู่ใกล้ที่สูง เช่น ต้นไม้สูง เสาโทรศัพท์ เสาไฟฟ้า ถอดวัตถุหรือเครื่องประดับที่เป็นโลหะออกจากร่างกาย  หากกรณีหลบอยู่ในรถยนต์ ควรจอดรถให้ห่างจากต้นไม้ใหญ่ ตึกสูง เสาไฟฟ้าหรือป้ายโฆษณาขนาดใหญ่ ดับเครื่องยนต์ ปิดกระจก และอย่าสัมผัสกับส่วนใดส่วนหนึ่งของรถที่เป็นโครงโลหะ เมื่ออยู่ในอาคารบ้านเรือนควรปิดประตูหน้าต่างทุกบาน และอยู่ห่างจากผนังอาคาร ประตูและหน้าต่าง   ถอดปลั๊กอุปกรณ์เครื่องใช้ไฟฟ้าออกให้หมด และควรงดใช้อุปกรณ์อิเล็กทรอนิกส์ที่เป็นสื่อเหนี่ยวนำไฟฟ้า สำหรับการช่วยเหลือกรณีพบเห็นผู้ที่ถูกฟ้าผ่า ให้สังเกตบริเวณที่เกิดเหตุว่ายังมีความเสี่ยงต่อการถูกฟ้าผ่าหรือไม่ ถ้ามีให้เคลื่อนย้ายผู้ถูกฟ้าผ่าออกไปอยู่ ณ จุดที่ปลอดภัย โดยสามารถจับตัวผู้ถูกฟ้าผ่าได้ทันที เพราะจะไม่มีกระแสไฟฟ้าหลงเหลืออยู่ในตัวแล้ว ไม่เหมือนกรณีผู้ถูกไฟฟ้าดูดหรือซ็อต ทั้งนี้เมื่ออยู่ ณ จุดปลอดภัยแล้วให้รีบโทรขอความช่วยเหลือที่สายด่วน 1669 ระหว่างรอรถฉุกเฉินผู้ถูกฟ้าผ่า หมดสติ หัวใจหยุดเต้นไปชั่วขณะ โดยสังเกตได้จากอาการ ริมฝีปากเขียว สีหน้าซีดเขียวคล้ำ ทรวงอกเคลื่อนไหวน้อยมากหรือไม่เคลื่อนไหวเลยให้รีบปฐมพยาบาลโดยการผายปอดด้วยการให้ลมทางปาก ร่วมกับการนวดหัวใจ หรือใช้เครื่องช่วยชีวิตฉุกเฉิน (AED) หากในบริเวณมีติดตั้งอยู่